Ministrul Educației, Liviu Pop, a anunțat că se ia în calcul, la inițiativa senatoarei (și președintei a Comisiei de Învățământ) Ecaterina Andronescu, ca profesorii din școlile de renume să fie încadrați pe o grilă diferită de salarizare față de restul cadrelor didactice.  ”În ce privește propunerea doamnei Andronescu de a încadra altfel profesorii din școlile de elită, acesta e un punct care trebuie să existe la nivelul Legii Educației, dar nu știu acum cum ar trebui formulat, pentru că știm care e problema cu finanțarea per elev și tot ce înseamnă descentralizarea”, a mai spus Liviu Pop.